Desember på Pluto

Endelig er desember her, og vi gleder oss til en stemningsfull førjulstid på Pluto! Målet vårt er å gi gode opplevelser til barna uten at det blir for mye stress og kaos. Vi har julesamling hver dag hvor vi trekker kalenderen og teller ned dagene til jul. Nissen vår «Nisseliten» har med seg julebrev i sekken hver dag som forteller hvilket barn som får dagens pepperkakehjerte. I desember dukker det opp en ny samlingsboks, ”den røde boksen”. Den inneholder nisser, mus, hester, snømenn og bjeller og andre konkreter som hører julen til. I samlingsstundene kommer vi blant annet til å formidle sangen ”Musevisa” som en fortelling med konkreter og bilder. Vi kommer også til å ha ekstra fokus på sangene «På låven sitter nissen», «Bjelleklang» og «Snømannen Kalle» aktivt, sammen med spontan julemusikk på barnas premisser!

Vi kommer til å ha litt formingsaktiviteter i desember, men vi vil heller ha fokus på rolige dager hvor vi sammen kan glede oss til jul enn det å produsere mest mulig. Litt forming blir det uansett!

Siden været i Stavanger som vanlig er litt opp og ned, ber vi dere om å ha varme klær tilgjengelig til enhver tid i barnehagen. Både ull eller fleece til å ha under klærne ute eller til å sove i vognene. Vi vet aldri når minusgradene plutselig setter inn for fullt. Det kan også være lurt å ha et par ragger eller to på plassen, disse fungerer ypperlig som både votter og sokker i vognen på de kaldeste dagene. Når det kommer til bruk av votter ute, er dette svært vanskelig å ta stilling til for oss. Vottebruk blant barna er både frustrerende og veldig individuelt, og vi får daglige spørsmål fra dere foreldre om hva vi foretrekker. Selv om de kanskje ikke varmer mest, ser vi at tynne votter i ull eller fleece er det som fungerer best for barna, fortrinnsvis votter framfor vanter med fem fingre. Da kan barna være i aktivitet, og vi ser det er denne typen votter som sitter lengst på. Det kan allikevel være lurt å ha et par tykke polvotter til bruk på de ordentlig kalde dagene. Men igjen – dette er svært individuelt fra barn til barn!

Onsdag 13. desember inviterer vi til Lucia-kaffe hvor de eldste i barnehagen går i Luciatog. Vi håper de av dere som har mulighet for det kommer innom for en lussekatt og en kopp med kaffe. Det kommer eget skriv om tidspunkt, men det blir en gang mellom 08:00 og 08:30.

Fredag 22. desember blir det nissefest for barna i barnehagen. Da har vi fellessamling sammen med de andre avdelingene, gang rundt juletreet og grøt til lunch. Og hvem vet, kanskje nissen kommer på besøk også? Barna kan gjerne kle seg som nisser denne dagen. Erfaringsmessig vet vi at nisselue kan være ”skummelt nok” for de yngste, så det er ikke nødvendig med fullt nissekostyme og maling så lenge ikke barna ønsker dette selv. Røde klær eller ullgenser og gjerne en nisselue holder i massevis ☺

Onsdag 20. desember skal de eldste i barnehagen på julekonsert med Stavanger Symfoniorkester i Konserthuset. Dette er en konsert som er beregnet for barn fra 3 til 5 år, og vi vet med erfaring at det kan bli litt langtrukket for de yngste. Vi kommer allikevel til å ta med noen av de eldste som vi ser kan komme til å få en positiv opplevelse på denne konserten. Basert på tidligere konserter vurderer vi det likevel slik at de fleste av barna på småbarnsavdeling får en bedre opplevelse av å ha juleaktiviteter i barnehagen. Dersom deres barn skal være med på konserten, vil dere få beskjed om tidspunkt for bussavgang når det nærmer seg.

I romjulen kommer vi til å slå avdelingene sammen. Fortrinnsvis sammen med Neptun, men det kan godt hende vi slår oss sammen alle fire avdelingene. I og med at det er så mange på Pluto som skal ha juleferie i år, kommer vi til å ta ut den del ferieavvikling blant personalet. Det vil allikevel alltid være noen kjente voksne fra Pluto eller Neptun tilstede de dagene det er barn fra Pluto i barnehagen.

Julie er inne i siste innspurt med eksamener i veiledningsstudiet sitt, og Mimi fortsetter å være vikar de dagene hun er på UiS.

I januar kommer studentene Monica og Jamina tilbake til oss. De kommer 3. januar, og skal være hos oss i tre uker.

I desember har vi to bursdagsbarn! Fredrik blir 2 år 12. desember mens Ingeborg følger hakk i hæl og fyller 2 år 16. desember. Hipp Hurra for dem!

Vi minner om planleggingsdagen **tirsdag 2. januar 2018**. Barnehagen er da stengt!

Til slutt vil vi takke for super oppslutning på foreldreundersøkelsen! Pluto hadde 100% svarprosent, noe vi er veldig takknemlige for. Resultatene vil bli tilgjengelige for dere etter hvert som vi får statistikken.

Vi ønsker alle en fin førjulstid!

Julehilsen fra Marianne, Barbro, Torill, Mimi og Julie

|  |  |  |  |  |  |
| --- | --- | --- | --- | --- | --- |
| **Uke** | **Mandag** | **Tirsdag** | **Onsdag** | **Torsdag** | **Fredag** |
| **49** | 4.  Baking/ grupper | 5.  Ute/innelek med Neptun | 6.  Juleverksted | 7.  Juleverksted/ tur i grupper | 8.  Inne/ uteaktiviteter  Varm lunch |
| **50** | 11.  Baking/ grupper | 12.  Ute/innelek med Neptun  **Fredrik 2 år!** | 13.  **Luciakaffe**  Juleverksted  *Mimi vikar?* | 14.  Juleverksted/ tur i grupper | 15.  Inne/ uteaktiviteter  Varm lunch  **Feire Ingeborg 2 år!** |
| **51** | 18.  Baking/ grupper  *Mimi vikar* | 19.  Ute/innelek med Neptun  *Mimi vikar* | 20.  Juleverksted  *Mimi vikar* | 21.  Juleverksted/ tur i grupper | 22.  **Nissefest** |
| **52** | 25.  **1. juledag** | 26.  **2. juledag** | 27.  Felles aktiviteter | 28.  Felles aktiviteter | 29.  Felles aktiviteter |
| **1** | 1.  **1. nyttårsdag** | 2.  **Planlegg-ingsdag** | 3.  Grupper | 4.  Turdag | 5.  Varm lunch/ grupper |